Folketing
2011-03-03

Forslaget her er jo så implementeringen af et forslag fra EU, som foreskriver nogle minimumskrav på gods- og buskørselsområdet. Vi hilser i Socialdemokratiet i hvert fald med tilfredshed, at vi nu får nogle ensartede regler, og det er jo også, som den foregående ordfører fra Venstre sagde, sådan, at vi til efteråret igen kommer ind på det og så går dybere ned i tingene. Jeg synes, at det er vigtigt, som ministeren også har lagt op til med det her fremsatte forslag til ændring, at vi fastholder et højere uddannelsesniveau for vognmændene, og at man med det sikrer, at dem, der går ind i erhvervet, har en ordentlig indsigt i, hvad det er for noget, de skal ind at have med at gøre, at der er en ansvarsforståelse og en forståelse af betingelserne, for at vi netop kommer til at undgå for store tab og lovovertrædelser i branchen, hvilket også er til skade for samfundet. Så det er en af de ting, vi har meget fokus på.